Gerbrand Adriaenszoon Bredero was op 16 Maart 1585 in Amsterdam in die Nederlandse Republiek gebore, waar hy sy hele lewe sou woon. Hy het homself "G.A. Bredero, Amstelredammer" genoem, en somtyds word hy na verwys as Breero of Brederode. Hy was die derde kind van Marry Gerbrants en Adriaen Cornelisz Bredero, wat 'n skoenmaker en 'n suksesvolle eiendomsagent was. Bredero was in die Nes, deesdae No. 41, gebore, en in 1602 het hy en die res van sy gesin na 'n huis op Oudezijds Voorburgwal, nou No. 244, getrek wat sy vader aangekoop het. Bredero het vir die res van sy lewe in die huis gewoon. Beide huise is nou restourante in Amsterdam se berugte Rooilig-distrik.
Bredero het op skool Frans en moontlik ook bietjie Engels en Latyn geleer. hy was later as 'n kunstenaar opgelei deur die Antwerpense skilder Francesco Badens, maar geen van sy skilderye het egter bewaar gebly nie. In 1611 het hy 'n lid van die Rederijkerkamer d'Eglantier geword waar hy 'n aktiewe lid was en vriende geword het met Roemer Visscher en P.C.Hooft. Hy het saam met Hooft by Costers se Nederduytsche Academie aangesluit. Op of omtrent hierdie tyd het hy die toneelstuk genaamd "De Spaanschen Brabander Jerolimo" geskryf.
Die enigste openbare posisie wat Bredero ooit behaal het was as vaandrig van die burgerlike wag. Bredero het op 23 Augustus 1618 op die jong ouderdom van drie-en-dertig jaar skielik beswyk, kort nadat hy herstel het van longontsteking wat hy opgedoen het nadat hy deur 'n laag ys geval het. Hy is nooit getroud nie.